## El Consell acorda que la Comunitat Valenciana continue adherida durant 2025 al Fons de Liquiditat Autonòmic

*** El Govern Valencià complix així els requisits que s’establixen per a la posada en marxa i aplicació del FLA en l’actual exercici**

El Consell ha aprovat l’acord pel qual la Comunitat Valenciana manifesta la seua voluntat de continuar adherida durant 2025 al Fons de Liquiditat Autonòmic (FLA) del Fons de Finançament a Comunitats Autònomes.

El Govern Valencià complix així els requisits que s’establixen per a la posada en marxa i aplicació del FLA en l’actual exercici, tal com estipula el Reial decret llei 17/2014, pel qual es va crear el Fons de Finançament a Comunitats Autònomes.

El Consell subratlla en el seu acord que la Comunitat Valenciana es compromet jurídicament a complir els termes del programa per a l’aplicació d’este compartiment, així com a complir totes les condicions fiscals i particulars establides en el Reial decret llei 17/2014, de mesures de sostenibilitat financera de les comunitats autònomes i entitats locals i altres de caràcter econòmic, així com en els acords del Consell de Política Fiscal i Financera i de la Comissió Delegada del Govern per a Assumptes Econòmics relacionats amb este mecanisme.

També destaca en el seu acord que les circumstàncies en les quals resulta d’aplicació el Fons de Liquiditat Autonòmic de l’exercici 2025 presenten una important excepcionalitat a conseqüència dels efectes de la pitjor DANA des de principis de segle fins hui, amb conseqüències greus i tràgiques per a les persones i els béns i infraestructures i que va tindre en l’exercici 2024, i continuarà tenint en els pròxims exercicis, un impacte pressupostari sense precedents en l’Administració de la Generalitat, en qualitat d’administració responsable dels principals servicis públics.

Això ha determinat que el Govern d’Espanya adopte algunes mesures al respecte, entre estes les establides en el Reial decret llei 7/2024, que establix que els gastos excepcionals que faça la Comunitat Valenciana a conseqüència de la DANA ocorreguda en diferents municipis del seu àmbit territorial es consideraran de manera diferenciada per al compliment de les regles fiscals.

A més, establix que el Consell de Ministres del Govern d’Espanya adoptarà les mesures oportunes per a facilitar l’accés al finançament que la Comunitat Valenciana requerisca, per a fer front a estos gastos excepcionals, com en el Reial decret llei 9/2024, de 23 de desembre, que entre altres circumstàncies, estén l’autorització excepcional d’endeutament conseqüència de la DANA a l’exercici 2025.

En este sentit, el Consell ressalta que, una vegada aprovat el passat 2 de desembre per la Comissió Delegada del Govern per a Assumptes Econòmics, l’acord pel qual s’establix la distribució del finançament per al primer trimestre de 2025 dels compartiments facilitat financera i FLA, correspon adoptar este acord amb la finalitat de complir amb els requisits que s’exigixen per a la seua posada en marxa i aplicació.

**Mecanisme de suport a la liquiditat**

Cal recordar que, a través del Reial decret llei 17/2014, es va crear un mecanisme de suport a la liquiditat de les comunitats autònomes denominat Fons de Finançament a Comunitats Autònomes amb la finalitat d’atendre les seues necessitats financeres.

Este fons s’estructura en quatre compartiments, que tenen la consideració de mecanismes addicionals. Entre estos hi ha el Fons de Liquiditat Autonòmic, que té per objecte que les comunitats autònomes puguen atendre les seues necessitats financeres mentres persistisquen les dificultats d’accés als mercats financers.

Esta normativa establix que les comunitats autònomes han d’adoptar un acord del seu consell de govern en el qual conste la seua voluntat de complir amb la normativa, els acords que es deriven i el programa que resulte de la seua aplicació.

Fecha: 14/01/2025